정조 18년
甲寅十月初九日卯時親臨春塘臺抄啓文臣課講專經文臣日次儒生殿講製述專經武臣試射兼行次對入侍時行都承旨趙尙鎭左承旨洪義浩右承旨尹致性左副承旨李相璜右副承旨洪大協同副承旨李儒慶假注書具得魯許鐫記注官金良倜承膺祚以次侍立上具翼善冠衮龍袍乘輿出交泰門永淸門明政門崇智門明光門靑陽門詣春塘臺降輿入大次抄啓課講試官原任直提學金憙檢校直提學金載瓚文臣儒生殿講製述試官右議政李秉模判中樞府事洪良浩禮曹判書閔鍾顯兵曹判書具庠行副司直李秉鼎禮曹參議尹行恁司直尹行元金啓洛李趾永敦寧都正李庚運司直李太亨李東稷專經武臣試射試官行判中樞府事朴宗岳左議政金履素行副司直徐有大李漢豐司直宋民載朴聖泰僉知中樞府事申鴻周李溏行副護軍朴光迪宣傳官李周鳳等率文武臣儒生以次行禮訖宗岳等曰日氣稍涼聖體若何上曰一樣矣上曰應製比較入格抄啓文臣及泮濡先爲招入頒賞華城儒生旣未來待使內閣齎送賞格於留守處使各頒給可也頒賞訖諸文臣及儒生皆四拜上命書榻敎曰受由同成均許遞前望單子入之待下批牌招察任先入侍後謝恩同成均前望單子入之李秉鼎落點上命鍾顯書表題曰擬唐淮西士女等謝於耕不食織不裳之日賜以繒布左飧右粥命秉鼎書賦題曰黎民不飢不寒上曰文臣製述及日次上齋生應製同題上曰開講命書傳敎曰政官牌招開政上入小次上曰次對爲之左議政金履素右議政李秉模判敦寧府事金持默左參贊洪秀輔戶曹判書沈頤之行副司直趙宗鉉兵曹判書具庠行副司直徐有防禮曹判書閔鍾顯行副司直李敬懋工曹判書徐鼎修刑曹判書李在學行副司直金載瓚行副司直徐有大行副司直申大顯行副司直李漢豐副司直徐有臣刑曹參判趙鎭寬開城留守李冕膺禮曹參議尹行恁司諫許晊掌令鄭景祚校理尹光普以次進伏履素曰此京畿監司徐龍輔災實分等狀啓也南陽等十一邑鎭置之尤甚廣州等二十五邑置之之次稍實名色不爲擧論仍以爲事目災外不足災爲四千七百六十五結八十二負二束特敎加劃喬桐豐德昨年停退身貢布之一時竝督北漢平倉今年餉穀之如例輸納事關民瘼言涉猥越不敢循例陳請而後錄諸條竝令廟堂稟旨分付爲請矣其一毋論尤甚之次邑及尤甚之次面里只抄其無依難捧之類最尤甚戶當年還布限三分一之次戶限四分一停退事也其一新還毋論尤甚之次邑限三分一代捧事也其一大興長山臨津餉穀尤甚之次邑捧留本邑待明秋還納本所耗穀依近例每石以五兩輸送事也其一禁御兩營江都留餉米依近例以五兩代捧太以二兩代捧輸納事也其一江都米耗條每石以五兩代納事也其一長湍等四邑今年田大同大米以小米代捧漣川一邑田農最歉所納大同小米代豆太以本色小米上納事也其守摠兩營守堞軍官壯抄牙兵別破陣等身米每斗四錢式代捧此外某衙門某軍門自前納米者一體施行事也其一敗船拯劣米太限明秋停退事也其一尤甚邑鎭限明秋勿定配所事也其一推奴徵僨限明秋防塞事也分等依狀請施行今年畿農或云稍勝於三南而大體歉荒無甚異同則事目災外四千七百六十餘結之加請參以所料不至過濫特許準請俾無一民白徵之弊面里分等雖是災年不可已之政若論其最緊最切之實務則莫如抄戶今此所請實爲得宜使之依此分數精抄停退無或虛實相蒙貧富相混新還三分一代捧及大興長山臨津餉穀捧留本邑耗穀每石以五兩輸送事禁御兩營江都留餉米以五兩代捧太以二兩代捧輸納事江都米耗條每石以五兩代納事長湍等四邑田大同大米以小米代捧事漣川大同小米代豆太以本色小米上納事守摠兩營守堞軍官壯抄牙兵別破陣等身米每斗四錢式代捧此外各軍門各衙門自前納米者一體施行事皆非今年創請自多歉歲已例恐不可靳持竝與拯劣米停退尤甚鎭勿定配所推奴徵債防塞諸條一體許施至於喬桐豐德昨年停退身貢布之仍停北漢餉穀之捧留本邑或係特例或有節目之申嚴道臣之不敢陳請可謂得體此則勿論何如上曰依爲之出擧條履素曰畿伯報災結數比壬子極爲精審其餘新還停捧抄戶之說可謂得要循例分等雖欲精詳尤甚面亦有之次者之次中亦有稍實尤甚者若抄戶爲之則勝於面里分等矣上曰今年民事誠欲無言矣命義浩書傳敎曰今年賑飢濟窮之得其道而使民能免於死亡至艱而極難以此耿耿寢食殆忘況邦畿咫尺民將殿屎若無別般顧恤是可曰邇可遠乎禾稼穰穰若有所收及當滌場皆無掛鎌諸道莫不爲然云而恬於聞見偏被災傷畿甸尤有甚焉此所以寧使令不信不忍使無告塡壑者也城餉雖曰體重節目之闊狹猶屬第二件事且以事理言之其所永久遵守不在於今年之捧留北漢平倉餉穀捧留該邑耗則代錢以示兵農先後之別外北喬桐豐德昨年停退身貢布仍許停退新還身布之停代已有許施於狀請猶恐未及周施目下遑急倍蓰於癸卯則其所賙恤自有酌量于中者尤甚之次邑別抄最尤甚民戶其新還上及以錢以布之納于官者竝令折半停退尤甚戶之爲其次者三分一停退本道雖無保貢米布本色上納之事而如守摠保需米之爲小民切骨之弊者此時何可恝視已入於上項停退者外除非稍實戶亦許代錢新還代捧事通一道最尤甚處亦許折半以紓民力之萬一事分付畿伯今日之諭惠未及民爲道伯者當以何顔復對香案前乎上曰自備局以此卽爲行會頤之曰內庫供上今旣復舊從前爲弊之端一一矯救然後可無日後復生之慮矣江民戶役旣皆蠲除革罷則貿氷藏運雖無他弊至於進排之際監捧下屬輩以氷懲索以債誅求一如前日之爲則該庫實有難支之慮其嚴防峻塞之道一一査究著爲定式節目啓下以爲永久遵行之地似好故敢此仰達矣上曰依爲之出擧條在學曰中浪浦女人事旣有詳探實跡之下敎矣若潛行樣而發送郞廳乎褒賞之典則當待下敎爲之矣上曰以常賤女人而能有此甚可嘉也復戶似過矣當給食物耶在學曰旣未詳知其不汚身則似下於立節者一等矣上曰勿論裏面之如許以至賤之人辦難辦之擧是爲難也詳細探來後當下褒典矣上曰左相別無可奏之事則退爲試官好矣晊景祚光普曰請鄭致達妻事上曰不允出擧條請德相事上曰不允出擧條請尙喆事上曰不允出擧條請向日兩啓之已傳而未徹者亟命捧入仍賜允兪事上曰不允出擧條晊景祚曰請啓能事上曰不允出擧條請夏賊子女等事上曰不允出擧條請國榮事上曰不允出擧條請九宗事上曰不允出擧條景祚曰請柳師文事上曰不允出擧條晊曰請克觀等事上曰不允出擧條請尙魯事上曰不允出擧條請柳師文事上曰不允出擧條上曰抄啓文臣今將開講而自止單子尙不書入何也近予以民事殆忘寢食何時下敎之事必於深夜草草書入以煩酬應豈有如許道理如此微細之事必待縷縷提飭百工之事豈可耕且爲乎金載瓚則特以念舊之意拔例用之今而見之不能大耐官職矣渠則考講之試官也內閣之時任也而使燕行迫頭之鄭大容替當其任大容則誠無罪矣名以閣臣者擧皆如此徐有防尤慨然矣以多職之故內閣擧行尤不致意承文院公事提調之任移差他人可也命義浩書傳敎曰所謂職親地比者不知近日用心於民事睡僅數更食亦半減乎尋常應行職分內事乃敢取便而曠務甚至夜分暫憇之時無難煩瀆近來御製編校等職掌擔却一邊久矣竝與微事貽勞若此此皆官太盛而職太繁念不及於閣中之事而然時任閣臣中閣職外有本兼職任者竝改差今日政差代使之專意閣務直提學徐龍輔則方面體重遞閣銜事分付處分之後聞之檢校直提學鄭大容均有不飭之罪至於昨夜之煩稟旣非試官不可爲當該矣飭已施分揀放送今番做錯一則金載瓚也二則金載瓚也耐官者固如是乎雖出於念舊當初特畀戎垣可謂悔莫及矣檢校直提學金載瓚爲先施以不敍之典戶曹判書沈頤之爲守禦使牌招傳授密符及敎諭書義浩書傳敎訖命載瓚進前聽之上曰以念舊之意特令㑉符行於家廟則近日事何也納密符後卽往故相墓下以爲訟愆改過之道可也上曰副提調出往傳之金載瓚若或逗留不卽下往其墓下當有處分矣大司成亦在本職見遞中而今若遞任於渠還爲不妨升試只餘一抄誰可替當耶使之今日設畢抄後捧傳旨應製別無關於大司成使之出去設場上還御大次上曰科次入侍秉模等進前考券義浩曰讀券以下入侍就座而對讀官不卽隨入事甚未安推考何如上曰依爲之出擧條致性曰科場文式何等至嚴而奉常僉正崔鳳諧奉常奉事呂榮徽所呈賦券句未滿定數事甚駭然所當重勘而本院請推之外無他可施之罰何以爲之乎上曰拿處可也出擧條上曰日勢已晩勢難臨講抄啓課講試官擧行於內閣可也上曰宣傳官有闕代令該曹口傳差出出榻敎命書傳敎曰專經武臣試射七月朔已試取而鐵箭騎芻旣除之賞罰竝勿論其中全然無分者令訓將決棍十月朔日勢不但已晩未滿四矢以下至於十九人之多射藝之抛置可知不可每每闊狹今朔專經試射以當朔朔試射使之依例設行又命書傳敎曰文臣製述表居首前正言申龜朝半熟馬一匹賜給又命書傳敎曰今十月湖專經文臣殿講居首中學訓導盧尙熙半熟馬一匹賜給通禮跪啓請禮畢上乘輿由靑陽門明光門崇智門永淸門交泰門還內諸臣退出